Document ID: /roh_data/filtered/Bilingualer_Corpus4.jsonl.gz/1116

Renovaziun dal cussegl administrativ da la viafier retica

En sia responsabladad sco represchentanta da l'acziunari principal è la regenza s'occupada da la renovaziun dal cussegl administrativ da la viafier retica. Cun quai vul ella garantir la cuntinuitad tar la gestiun da l'interpresa. Per quest motiv è ella sa decidida da preparar ina renovaziun dal cussegl administrativ en etappas. En quest connex ha la regenza acceptà la proposta da dr. Aluis Maissen e da Lorenz Zinsli - ch'èn stads durant blers onns commembers dal cussegl administrativ - da renunziar ad in'ulteriura reelecziun per garantir la cuntinuitad da gestiun. Tant dr. Aluis Maissen, dals onns 1991 fin 1998 commember dal cussegl administrativ ed a partir dal schaner 2000 president dal cussegl administrativ, sco er Lorenz Zinsli, dapi l'onn 1982 vicepresident dal cussegl administrativ, han influenzà decisivamain il svilup da la viafier retica. Domadus èn s'identifitgads fermamain cun la viafier retica e s'engaschads meritaivlamain per ses svilup. Lur via è stada caracterisada da differents terms impurtants per l'interpresa. En spezial sajan numnads qua:

l'engrondiment dal traject da la viafier retica cun construir il tunnel dal Veraina, l'installaziun d'ina contabilitad e d'ina controlla che lavuran tenor princips moderns, la renovaziun da la direcziun, l'acquisiziun da nov material rullant, la finanziaziun restanta da la cassa da pensiun, il svilup d'ina strategia, l'introducziun d'in risk-management sco er la conclusiun d'in contract da lavur da firma.

Per lur engaschament a favur da la viafier retica - in engaschament durant blers onns ch'è stà curunà da success - engrazia la regenza als commembers dal cussegl administrativ che demissiuneschan, signur dr. Aluis Maissen e signur Lorenz Zinsli.

La regenza è sa decidida da remplazzar ils commembers dal cussegl administrativ partents tras signur Benno Burtscher, advocat, Valbella, e tras signur Heinz Dudli, insch. dipl. SPF, Zizers. Grazia a lur experientschas professiunalas adempleschan domadus las pretensiuns che la regenza fa per commembras e per commembers dal cussegl administrativ e cumpletteschan uschia excellentamain ils commembers dal cussegl administrativ che vegnan proponids per la reelecziun.

Ultra da quai recumonda la regenza al cussegl administrativ cumponì da nov d'eleger signur Hans-Jürg Spillmann, consulting group da las viafiers federalas, Berna, sco president dal cussegl administrativ. Signur Spillmann posseda - grazia a sia scolaziun e pervi da sias activitads professiunalas - tut las premissas per mantegnair la qualitad directiva a la testa dal cussegl administrativ da la viafier retica. Sco econom da manaschi ha el pudì rimnar vastas experientschas en il top-management da las viafiers federalas. El è tranter auter stà responsabel che la viafier 2000 è vegnida messa en funcziun a temp per ils 12-12-2004. Hans-Jürg Spillmann, annada 1945, è maridà e bab da dus uffants creschids. El discurra quatter linguas ed è dapi l'onn 2004 commember dal cussegl administrativ da la viafier retica.

La regenza recumonda al cussegl administrativ d'eleger signur Heinz Dudli sco vicepresident da la viafier retica.

Persuna che dat infurmaziuns:

president da la regenza Claudio Lardi, schef dal departament d'educaziun, cultura e protecziun da l'ambient, tel. 081 257 27 01

Gremi: regenza

Funtauna: rg chanzlia chantunala dal Grischun

Data: 28.04.2006